РЕШЕНИЕ НА КОМИСИЯТА
от 17 декември 2008 година
за изменение на Решение 2008/185/ЕО по отношение на включването на Нидерландия в списъка на държавите-членки, които са свободни от болестта на Ауески, и на Унгария в списъка на държавите-членки, в които действат одобрени национални програми за контрол на болестта на Ауески
(нотифицирано под номер C(2008) 8325)
(текст от значение за ЕИП)
(2008/988/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 64/432/ЕИО на Съвета от 26 юни 1964 г. относно проблеми, свързани със здравето на животните, които засягат търговията в Общността с говеда и свине (1), и по-специално член 9, параграф 2 и член 10, параграф 2 от нея,
като има предвид, че:
(1)
В Директива 64/432/ЕИО се определят правилата, приложими за търговията с говеда и свине в Общността. В член 9 от същата директива се предвиждат критерии за одобряване на задължителни национални програми за борба с определени заразни болести, включително и с болестта на Ауески. Освен това в член 10 от същата директива се поставят изисквания за документацията за одобряване на държава-членка или региони от нея като свободни от определени заразни болести, включително и болестта на Ауески.
(2)
В Решение 2008/185/ЕО на Комисията от 21 февруари 2008 г. относно допълнителни гаранции при търговията със свине в Общността по отношение на болестта на Ауески и относно критериите за предоставяне на информация за тази болест (2) се въвеждат допълнителни гаранции при придвижването на свине между държавите-членки. Тези гаранции са свързани с класификацията на държавите-членки според техния статут спрямо болестта.
(3)
В приложение I към Решение 2008/185/ЕО са изброени държавите-членки и регионите, които са свободни от болестта на Ауески и в които е забранена ваксинацията. В приложение II към същото решение са изброени държавите-членки или регионите от тях, в които действат одобрени програми за контрол на болестта на Ауески.
(4)
Нидерландия и Унгария са представили на Комисията документация по отношение на своя статут спрямо болестта на Ауески. И в двете държави-членки от няколко години се изпълняват национални програми за контрол на болестта на Ауески.
(5)
Комисията разгледа документацията, представена от двете държави-членки, и установи, че Нидерландия отговаря на разпоредбите на член 10, параграф 1 от Директива 64/432/ЕИО. В съответствие с това тази държава-членка следва да бъде включена в списъка от приложение I към Решение 2008/185/ЕО.
(6)
Комисията установи също така, че националната програма за контрол, представена от Унгария, отговаря на критериите, заложени в член 9, параграф 1 от Директива 64/432/ЕИО. В съответствие с това Унгария следва да бъде включена в списъка от приложение II към Решение 2008/185/ЕО.
(7)
Решение 2008/185/ЕО следва съответно да бъде изменено.
(8)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложения I и II към Решение 2008/185/ЕО се заменят с текста на приложението към настоящото решение.
Член 2
Адресати на настоящото решение са държавите-членки.
Съставено в Брюксел на 17 декември 2008 година.